Hyvinvointialueen elintapaohjaukselle hyvä arvosana THL:n arvioinnissa

THL arvioi Etelä-Karjalan hyvinvointialueella tarjottavaa elintapaohjausta. Arvioinnin kohteena oli muun muassa toimintamallin vaikuttavuus, näyttö ja sovellettavuus. Arvioinnista oli apua elintapaohjauksen kehittämisessä. Ekhva sai THL:lta hyvän arvosanan.

Etelä-Karjalan hyvinvointialue tarjoaa alueen asukkaille maksutonta elintapaohjausta. Elintapaohjaus on osa hyvinvointialueen hyvinvoinnin ja terveyden toimintamallia. Terveyden ja hyvinvoinninlaitos (THL) arvioi Ekhvan elintapaohjauksen toimintamalleja vuonna 2023 alkaneessa kattavassa arvioinnissa.

- Arvioinnissa selvitettiin toimintamallia, sen kehittämistä, käytännön työtä sekä viestintää, kertoo hyvinvoinnin ja terveyden edistämisen asiantuntija Minna Piirainen.

Arviointi toteutettiin riippumattomien asiantuntijoiden toimesta vertaisarvioinnilla.

- Vertaisarviointi oli pitkä prosessi, jossa toimintamallia kehitettiin jo prosessin aikana saatujen kehittämisehdotusten mukaan, Piirainen kertoo.

Hyvinvointialueen elintapaohjaus sai hyvän kokonaisarvosanan THL:lta.

Arvioinnin avulla elintapaohjauksen keskeiset tavoitteet esiin

Arviointi auttoi selkeyttämään ohjauksen kohderyhmää ja alueellisesti keskeisiä tavoitteita. Eräs Etelä-Karjalan hyvinvointialueen kasvavista haasteista on paino, sillä ylipainoisten osuus on koko maan kärkitasoa. Ylipainolla on todettu olevan yhteys muun muassa 2-tyypin diabeteksen puhkeamiseen, sydän- ja verisuonisairauksiin, tuki- ja liikuntaelinsairauksiin sekä uniapneaan.

Elintapaohjauksen painopisteenä on antaa tukea ja ohjausta muun muassa painonhallinnassa. Ohjausta ja tukea saa sekä yksilövastaanotoilla, että ryhmätoiminnassa.

Elintapaohjaus

Hyvinvointialue tarjoaa maksutonta elintapaohjausta nuorille aikuisille, aikuisille ja ikääntyneille

Yksilöllistä, asiakkaan tarpeista ja voimavaroista lähtöisin olevaa ohjausta ja tukea.

Hyvinvointivalmentaja kulkee prosessissa asiakkaan mukana.

Ohjaukseen sisältyvät myös alku- ja loppumittaukset sekä tarvittaessa seurantakäynnit.

Vastaanotoille pääsee koko maakunnan alueella ajanvarauksella.

Lue lisää elintapaohjauksesta hyvinvointialueen verkkosivuilta

Lisätietoja:

Minna Piirainen
hyvinvoinnin ja terveyden edistämisen asiantuntija Ekhva
minna.piirainen@ekhva.fi, 040 6513718

Ulla Heimonen
hyvinvointivalmentaja, Ekhva
ulla.heimonen@ekhva.fi, 040 651 3167